id en en en en id en en fr ms ca id en en en id en en fr ms ca id id id en ms id ms id id ms id id ms id es id ms id ms id id id id id ms id id id ms ms id id id it ms id id ms ms id ms id id ms id it id ms ms ms id id id ms id ms id ms id id id ar en en id en de en en nl en en en id id en id en id en ms fr en id id en en en id en en en ms en en en id en en en id id en en en id en es en ms en lt en id en tr en id en hbs_lat en id en de en nds en id en id en es en en en en th en en en en en id id id id en id id ms ms en id id en en en fa en en en en en en es en en ms en fr en en en en en id en en
Perginya Murabbi Yang Setia Dengan Kebenaran – Saifulislam.Com
Wednesday , August 31 2022
“Allahu Akbar! Allahu Akbar! PAS menang di Kelantan! Angkatan Perpaduan Ummah!” kami di asrama bersorak gembira.
Ada yang mengetuk baldi, mengibarkan kain pelekat, bertakbir apabila keputusan pilihanraya umum 1990 diumumkan di televisyen asrama sekolah. Kemenangan itu bukanlah kemenangan politik kerana kami budak-budak sekolah menengah ketika itu, apalah sangat yang kami faham tentang politik. Tetapi mentaliti saya yang ketika itu di Tingkatan 3, menafsirkan keputusan pilihanraya umum itu sebagai sebuah kemenangan Islam.
1990 adalah tahun pertama, saya mengenal nama Tuan Guru Nik Abdul Aziz Nik Mat. Begitu juga kebanyakan rakyat Malaysia ketika itu. Saya mengenalinya melalui akhbar Harakah, bahawa beliau adalah seorang ulama’, yang memimpin secara Islam. Islamnya bukan sekadar pada parti yang diwakili. Tetapi Islam pada cara hidupnya. Biar pun sudah bergelar Menteri Besar, beliau masih mengekalkan keadaan hidupnya yang serba sederhana.
Keinginan untuk mengenali Tuan Guru Nik Abdul Aziz, membawa saya kepada pengembaraan seorang diri pada tahun berikutnya semasa di Tingkatan 4. Perancangan asal adalah untuk mengaji Tasawwuf dengan seorang Tuan Guru di Kuang bersama rakan karib saya Zaharuddin Abdul Rahman. Abah bekalkan saya RM100 untuk perjalanan tersebut dan berpesan agar berjimat cermat dan berhati-hati. Setibanya di Puduraya dari Ipoh, Zaharuddin memberitahu saya bahawa Tuan Guru berkenaan sakit dan membatalkan kelasnya. Saya yang sudah bersemangat dalam kembara ilmu, berat hati untuk pulang ke Ipoh begitu sahaja.
“Kalau macam tu, ana pergi Kelantan. Ana nak tengok rupa Kelantan selepas kemenangan Islam. Anta nak ikut?” saya mengusik Zaharuddin.
“Tak apalah akhi. Anta pergilah” Zaharuddin menolak pelawaan saya.
“Anta tak suka politik ya?” saya mengusiknya.
Beliau tersenyum, dan kami berpisah.
Saya nekad memberanikan diri ke Kota Bharu untuk meninjau bagaimanakah rupanya sebuah bandar yang diperintah dengan pemerintahan Islam. Perjalanan jauh bas ekspres ketika itu berbaloi. Selain terkejut apabila bas berhenti untuk solat Subuh (ini sudah luar biasa), saya tambah terkejut kerana sebaik tiba di stesyen bas Kota Bharu, saya nampak orang berpusu-pusu ke sebuah bangunan bertulis Dewan Zulkifli Muhammad.
“Ramai-ramai ini, pergi ke mana, bang?” saya menyapa seorang lelaki di jalanan.
“Nak pergi dengar kuliah Tuan Guru. Sikit lagi akan bermula” katanya.
“Tuan Guru Nik Abdul Aziz?” saya teruja.
“Yo lah!” katanya dalam loghat Kelantan yang pekat.
Bagai pucuk dicita ulam mendatang, saya pun mengikut arus orang ramai. Hebatnya Kelantan. Menteri Besar mengajar agama kepada rakyatnya. Orang berpusu-pusu mengejar ilmu. Saya tumpang bersila di atas surat khabar di kaki lima kedai buku Syarikat Jaffar Rawas. Berbunga-bunga hati mendengar secara ‘live’ suara Tuan Guru Nik Abdul Aziz, walaupun saya tidak faham mana. Asyik mendengar hingga terlupa perut yang kelaparan. Biar pun tidak dapat melihat kelibatnya, dapat dengar suara pun jadilah.
Saya duduk di sekitar Masjid Muhammadi sehingga Maghrib sebelum mengambil bas Rasima Ekspres untuk kembali ke Ipoh malam tersebut. Puas hati. Kelantan memang Serambi Mekah. Era ini era kebangkitan Islam!
1993, selepas mendapat keputusan SPM, saya dan sahabat seperjuangan tahu, kami semua akan berpisah membawa haluan masing-masing. Saya bakal ke Jordan, rakan-rakan yang lain pun akan ke destinasi pengajian yang tersendiri.
Sebelum berpisah, kami mahu mengadakan satu pengalaman yang akan menjadi azimat bekalan musafir kami menuntut ilmu. Selepas berpakat, kami memandu van sewa untuk menjelajah seluruh Malaysia bertemu dengan alim ulama, meminta nasihat mereka buat kami anak muda yang sedang menjejak perjalanan yang pernah mereka tempuhi.
Persinggahan di Pondok Pasir Tumbuh
Salah satu destinasi kami adalah Pulau Melaka, di Kelantan.
Petang itu kami tiba di kediaman Tuan Guru Nik Abdul Aziz. Entahlah ada rezeki atau tidak untuk bertemu. Siapalah kami.
Setibanya kami di perkarangan rumah Tuan Guru, kami ternampak seorang lelaki berketayap berbaju Pagoda berada di atas bumbung rumah. Seorang lelaki datang kepada kami memaklumkan yang Tuan Guru Nik Aziz sedang bertukang membetulkan bumbung rumahnya. Jika kami berhajat untuk bertemu dengan beliau, datanglah ke Masjid Pulau Melaka subuh nanti dan jumpa Tuan Guru selepas beliau habis berkuliah, mengupas kitab Ihya’ Ulum al-Din.
Di perkarangan rumah Tuan Guru Nik Abdul Aziz Nik Mat
“Subhanallah, seorang Menteri Besar sedang bertukang di bumbung rumahnya!” saya mengomel sendirian.
Tidak ada contoh sebegini yang pernah kami saksikan dalam hidup zaman ini.
Kami mengambil keputusan untuk bermalam sahaja di Masjid Pulau Melaka. Masjid itu masih dalam proses pembinaan. Dengan beberapa ringgit yang ada di dalam dompet, kami bersedekah seadanya mengharapkan agar projek masjid tersebut siap dan berfungsi sepenuhnya.
Keesokan pagi, seperti yang dijanji, kami mendengar kuliah Tuan Guru, usai beliau mengimamkan solat subuh. Saya masih ingat butiran kuliah itu.
“Istighfar kita hari ini, berhajatkan satu istighfar yang lain. Kita beristighfar meminta ampun kepada Allah, tetapi kita tidak memaksudkannya. Kita tidak menyesali dosa yang kita lakukan. Kita minta ampun yang kita tidak minta. Maka beristighfarlah atas istighfar yang cacat itu” kata Tuan Guru Nik Abdul Aziz.
Saya hiba mendengarnya. Kuliahnya bersahaja, tetapi hati anak muda ini amat tersentuh.
Bergambar di hadapan ibu pejabat Majlis Agama Islam dan Adat Istiadat Melayu Kelantan
Selepas subuh, kami merapati Tuan Guru, memperkenalkan diri dan menyatakan hajat kami sebagai penuntut ilmu. Tuan Guru berpesan, “ikhlaskan hati belajar lillahi Ta’ala, kuatkan semangat, bersungguh mengaji, dan jauhkan diri daripada maksiat.”
Nasihatnya ringkas. Namun kami sungguh menghargainya.
Bergambar di hadapan Masjid Pulau Melaka yang masih dalam pembinaan
Kami kepingin untuk bergambar dengan Tuan Guru. Tetapi pada zaman itu, rasanya seperti tidak beradab meminta bergambar. Terasa malu yang amat sangat. Biarlah semuanya tersemat di ingatan. Cukup sekadar bergambar di hadapan Masjid Pulau Melaka, tidak dengan Tuan Guru di sebaliknya. Tuan Guru, di hati dan memori, sudah memadai.
Kami bakal menyusulimu. Asim Saleh yang mengambil foto ini telah kembali ke rahmatullah mendahului kami semua
Selepas terbang ke Jordan, pernahlah beberapa kali Tuan Guru Nik Abdul Aziz singgah. Kami mengambil peluang hadir mendengar nasihat-nasihat beliau selaku pemimpin PAS, dan terlebih utamanya sebagai Tok Guru.
Nasyid “Kemenangan Kita” yang saya hasilkan untuk membantu kempen Pilihanraya 1995
1999, Hizbi UK dan Eire menjemput Tuan Guru Nik Abdul Aziz Nik Mat, Menteri Besar Kelantan sebagai tetamu undangan. Jika Menteri Besar negeri lain, tentu sahaja pihak Kedutaan menyambut VVIP ini di Lapangan Terbang Heathrow. Tetapi tidak bagi Tuan Guru Nik Abdul Aziz. Kami para pelajar yang menyambutnya di Heathrow.
Saya yang ketika itu bermastautin di London menyertai rombongan mengiringi Tuan Guru untuk ke Birmingham. Dalam perjalanan ke sana, kami bermalam di Coventry. Malam itu semua orang tidur dalam keadaan letih. Tanpa diduga, tidak lama menjelang subuh, Tuan Guru Nik Abdul Aziz menggerak kami, memaklumkan yang beliau berqiamullail dan jika ada yang mahu bersama, beliau alu-alukan.
Saya menggosok-gosok mata. Terkejut, kehairanan, dan malu-malu alah lalu bangun menyertai qiamullail Tuan Guru.
Semasa bersarapan, saya bertanya kepada Tuan Guru, bagaimana beliau boleh bangun berqiamullail walaupun berbeza waktu antara Malaysia dan UK. Adakah kerana jetlag, atau beliau tidak tidur sepanjang malam? Tuan Guru menjawab dengan lebih kurang maksudnya, “satu-satu benda tu, apabila kita dah suka, kita pergi mana pun dia ikut kita”
Kehadiran Tuan Guru di Birmingham disambut secara besar-besaran oleh komuniti Malaysia di seluruh UK dan Ireland. Tambahan pula Malaysia di tahun itu sedang panas dengan Reformasi. Mata Datuk Seri Anwar Ibrahim yang lebam dalam tahanan, membakar kemarahan rakyat Malaysia di seluruh dunia.
“Kalau boleh, ana nak merasa salji. Kali terakhir ana merasa salji adalah semasa belajar di Kashmir” kata Tuan Guru Nik Abdul Aziz, menyuarakan hajatnya.
Aduh, bagaimana kami hendak mencari salji. Kini sudah menghampiri Krismas tetapi salji belum turun. Ramailah pemimpin pelajar merancang untuk membawa Tuan Guru ke Scotland usai program di Birmingham, demi memenuhi hajatnya. Tetapi, hadiah daripada Allah barangkali, semasa giliran Tuan Guru Nik Abdul Aziz berucap di pentas, salji turun selebat-lebatnya di Birmingham. Ceramah Tuan Guru ditangguhkan, dan kami semua ke luar dewan bermain salji. Bukan tidak biasa dengan salji. Tetapi salji kali ini adalah salji harapan Tuan Guru Nik Abdul Aziz.
Semasa beliau singgah di London, saya bertanya kepada Tuan Guru satu soalan yang sensitif. Saya tanya, “kalau Tuan Guru tidak menjadi Menteri Besar atau ahli politik, apakah yang akan Tuan Guru lakukan barangkali?”
Tuan Guru menjawab, “ambo suka mengaji. Jika tidak berpolitik ambo nak sambung mengaji. Tetapi mengaji dan politik payah nak buat bersama. Sepertinya kena memilih satu antara dua.”
Itulah jawapan ringkas beliau.
Dan itulah juga secebis kenangan saya bersamanya.
Saya tidak banyak mengingati Tuan Guru Nik Abdul Aziz Nik Mat sebagai seorang ahli politik. Mungkin sebab saya sendiri bukan orang politik. Tetapi saya akan sentiasa mengenang beliau sebagai seorang tokoh ummah, yang dalam puluhan tahun menempuh badai memperjuangkan Islam di dalam PAS dan di negeri Kelantan, beliau akan saya kenang sebagai seorang Muslim dan Mukmin yang SETIA DENGAN KEBENARAN.
Pergilah ayahanda Tuan Guru kembali kepada Tuhanmu yang Maha Tinggi. Berehatlah engkau dari segala kebejatan dunia. Malam ini engkau pergi meninggalkan kami buat selama-lamanya. Meninggalkan kami yang masih tidak keruan dalam mencari sinar di hujung perjalanan.
Pada detik engkau pergi buat selamanya, hatiku tertanya-tanya, adakah kami engkau tinggalkan masih dalam rentak kebangkitan Islam? Jawapan itu kembali kepada kami, untuk melakukannya.
Moga ada pertemuan kembali kita dalam perhimpunan Akhilla’, ameen.
اللهم اغفر له، وارحمه، وعافه، واعف عنه، وأكرم نُزُله، ووسع مُدخلهُ، واغسله بالماء والثلج والبرد، ونقه من الخطايا كما ينقى الثوب الأبيض من الدنس، وأبدله داراً خيراً من داره، وأهلاً خيراً من أهله، وزوجاً خيراً من زوجه، وأدخله الجنة، وأعذه من عذاب القبر
12 Februari 2015/23 Rabiul Akhir 1436H
Facebook Notice for EU! You need to login to view and post FB Comments!
Previous Berpelajaran Tidak Berpendidikan
Next Sakit di Sebalik Keluhan ‘Orang Baik-baik’
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
14/02/2015 at 5:29 PM
Saya tidak pernah menangisi mangkatnya mana2 pembesar negara sblm ini, tp entah mengapa pilunya hati saya dgn berita pemergian Almarhum TGNA ni…
14/02/2015 at 5:30 PM
sebak je dada baca perkongsian dalam entry post ni.. teringat Tok Guru Nik Aziz bersusah payah dia nak laksanakan Islam sepenuhnya di Malaysia..
16/02/2015 at 1:32 PM
Artikel benar-benar membuatkan saya kenal dengan ustaz dan saya selesa dengan apa yang saya lakukan. Berada dalam PAS tidak beerti andai kita menjadi lembu dicucuk hidung. Berada dalam PAs tidak beerti andai kita tidak dapat mengajak sahabat2 kita bersama-sama memahami PAS. Berada dalam tidak beerti andai kita suka merendahkan orang atau jemaah lain. Berada dalam PAS beerti bila kita setia dengan kebenaran, jauh dari maksiat,mengajak manusia berdidikari dengan agama dan memperjuangkannya!
17/02/2015 at 9:24 PM
Mudah mudahan masih ada ramai lagi pemuda seumpama TGNA di tanah air Malaysia, yg hanya menunggu masa utk menampilkan diri utk mengetuai rakyat yg kebanyakannya seolah olah kehilangan hala tuju dan goyah pegangan.
23/02/2015 at 6:34 PM
Semoga TGNA tenang di sana…seorang murabbi tersohor..
03/03/2015 at 2:21 PM
Al-fatihah…..ameen..takziah kpda kluarga tok guru…..kami ank muda akn truskan perjuangan islam di malaysia dn di dunia…..in shaa allah…..
03/03/2015 at 10:05 PM
Tuhan… coretan ini begitu indah…
14/03/2015 at 4:54 PM
Subhanallah, cantiknya memori ini 🙂
16/04/2015 at 6:28 PM
Al fatihah… Kami rindu akan tok guru
22/05/2015 at 2:03 AM
27/07/2015 at 8:59 AM
25/08/2015 at 10:43 PM
Never split into a lot more than 2 pieces unless
you undefstand you might be 100per cent secure.
11/11/2015 at 12:42 AM
Thanks for ones marvelous posting! I really enjoyed reading it, you could be a great author.
I will ensure that I bookmark your blog and will come back down the road.
I want to encourage you to definitely continue your great job, have a nice weekend!
Pingback: 12 Perkara Yang Kita Tak Tahu Tentang Tok Guru Nik Aziz
Pingback: Sayang12 Perkara Yang Kita Tak Tahu Tentang Tok Guru Nik Aziz - Sayang
Pingback: 12 Perkara Yang Kita Tak Tahu Mengenai Tok Guru Nik Aziz | KOMUNITI BIKIN PANAS
Pingback: 12 Perkara Yang Kita Tak Tahu Tentang Tok Guru Nik Aziz | There you go again...
Pingback: Tuan Guru Nik Abdul Aziz Rahimahullah | Ayyuhal Walad
Pingback: TGNA – Insan Yang Sentiasa Di Dalam Ingatan – Otak Cair
Pingback: 12 Perkara Yang Kita Tak Tahu Tentang Tok Guru Nik Aziz - Blog Malaysiaku
Pingback: 12 Perkara Yang Kita Tak Tahu Tentang Arwah Tuan Guru Nik Aziz Nik Mat | Limau Panas
Pingback: 12 Perkara Yang Kita Tak Tahu Tentang Arwah Tuan Guru Nik Aziz Nik Mat | Awang Goneng
Pingback: Biodata Tuan Guru Nik Abdul Aziz – kuliahtuanguru
Pingback: 10 Kisah Hidup Allahyarham Tok Guru Nik Aziz Yang Mungkin Kita Tidak Tahu – My WordPress
Pingback: 10 Kisah Hidup Allahyarham Tok Guru Nik Aziz Yang Mungkin Kita Tidak Tahu - Oh! Media
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved